Verbruikers ‘koop ons dalk uit die resessie’ | Netwerk24
Deur Vida Booysen 12 September 2018 12:56
Die Suid-Afrikaanse ekonomie se terugsakking in ’n resessie in die tweede kwartaal kan dalk omgekeer word.
Mike Schüssler, hoofekonoom van Economists.co.za. Foto: Wikus de Wet
Indien dit wel gebeur, kan ons weer eens die historiese kampioen van ons ekonomiese herstel bedank – die lankmoedige Suid-Afrikaanse verbruiker.
Dit blyk uit BankservAfrica se indeks van ekonomiese transaksies (Beti).
Die indeks het weliswaar in Augustus op ’n jaargrondslag met 0,8% gedaal, maar op ’n kwartaalgrondslag was daar ’n opflikkering van 0,5% en op ’n maandgrondslag is die indeks 0,9% hoër.
Die indeks meet alle kontantonttrekkings, oordragte, debietorders en ander maniere waarop mense en ondernemings geld heen en weer skuif en is volgens Mike Schüssler van Economists.co.za, wat die Beti saamstel, een van die breedste aanwysers van werklike ekonomiese aktiwiteit op voetsoolvlak.
En op voetsoolvlak het staatsamptenare se opgehoopte salarisverhogings uiteindelik in hul bankrekenings beland, terwyl Eskom-werkers en munisipale amptenare ook verhogings gekry het.
Dié stygings het volgens Schüssler tot ’n toename in verbruikersbesteding gelei, soos weerspieël in die Beti se groei.
“Op ’n jaargrondslag gemeet, is die ekonomie steeds aan die krimp, maar die kwartaallikse en maandelikse metings dui daarop dat die ekonomie sterker lyk as in die vorige maande,” sê Schüssler.
Die koersverandering is bemoedigend, maar Schüssler waarsku dis nog vroeg om ’n verandering in die neiging te voorspel, want dis nog net die eerste twee maande van die derde kwartaal se syfers wat bekend is.
“Maar as ons Augustus 2018 se data bekyk, gee dit hoop dat die tegniese resessie dalk nie in die derde kwartaal sal voortduur nie.”
Hy glo sommige van die opgehoopte jaarlikse salarisverhogings sal eers in September se syfers gesien word, wat verdere stukrag aan ’n styging in die indeks verleen.
“Suid-Afrika se ekonomie is nog nie uit die moeilikheid nie en selfs al is daar positiewe groei, sal dit waarskynlik nie baie sterk wees nie,” sê Schüssler.
Meer oor: Bankserv­Africa | Mike Schüss­Ler | Ekonomie | Ekonomiese Groei | Beti | Resessie